Grondhervorming en Landelike Ontwikkeling – NG Kerk
ALGEMENE TAAKSPAN GRONDHERVORMING EN LANDELIKE ONTWIKKELING
Dr. Gustav Claassen (Sameroeper)
Ds Heerden van Niekerk (Wes-Kaapland)
Mnr Thinus Ferreira (Oos-Kaapland)
Ds Marais Kluge (Noord-Kaapland)
Mnr Bully Bothma (Vrystaat)
Mnr Apie Barnard (Goudland)
Mnr Jannie de Villiers (Oostelike)
Ons lewe in Suid-Afrika te midde van die feit dat die land in vele opsigte 'n nie-suksesvolle staat geword het – wat in haas alle sektore van die samelewing vooruitgang inhibeer. Dis ook ontstellend dat van ons (lidmate) al gemaklik geraak het hiermee en nie meer daarteen protesteer nie.
Dit word duidelik gesien in die feit dat die grondhervormingsproses nie na wense verloop nie – nie soseer as gevolg van die landbousektor of staatsbeleid nie, maar as gevolg van die onvermoë, korrupsie en wanadministrasie van amptenare in die betrokke staatsdepartemente.
Die een onreg (vervreemding van grond in die verlede) is nou vervang met nuwe onreg: die plundering van landbougrond as 'n nasionale bate deur 'n magselite; die skepping van valse verwagtinge by grondloses; vernietiging van landbou as werkskeppende entiteit; voedselsekerheid wat tot 'n groot mate vernietig word.
Een van die ernstige destruktiewe gevolge hiervan is die ineenstorting van sosio-ekonomiese potensiaal en verwagtinge van plattelandse gemeenskappe – wat uiteindelik uitkring om ook onmoontlike druk op stedelike ontwikkeling te plaas.
Winsgewende landbou en volhoubare bestaansboerdery is die wyses waarop voedselsekerheid behou/geskep kan word en ook bygedra kan word tot ekonomiese voorspoed vir almal.
Rassisme speel toenemend 'n rol in ons SA-gemeenskap. Dit blyk al meer asof die ideaal van 'n nie-rassige samelewing as onhaalbaar gesien word. Die ideaal van 'n nie-rassistiese samelewing mag egter nie prysgegee word nie.
Onderliggend aan die prosesse van staatkundige ontwikkeling, speel die invloed van Westerse en Afrika-filosofie (wêreld- en lewensbeskouing) 'n belangrike rol – alhoewel dit selde openlik gesê word.
Dis vir die Kerk belangrik om te besef dat hierdie gesprek (oor genoemde sake) nie meer in isolasie gevoer kan word los van ander werk in die Kerk nie. Die kerkleierskap sal hierin duidelik rigting en leiding moet gee.
Hierdie gesprek moet ook binne die NG Kerkfamilie en ekumeniese verband gevoer word. 'n Verskeidenheid forums is beskikbaar waar ons gehoor kan word.